Mayne Reid

Thomas Mayne Reid (4. huhtikuuta 1818 – 22. lokakuuta 1883) oli irlantilaissyntyinen romaanikirjailija. Hän on tunnettu seikkailukirjoistaan, joista monet sijoittuvat Yhdysvaltoihin ja Meksikoon.

Henkilöhistoria 

Mayne Reid syntyi Pohjois-Irlannissa papin poikana mutta lähti 20-vuotiaana Yhdysvaltoihin onnea etsimään. Hän matkusteli Yhdysvaltojen eteläosissa ja Pohjois-Meksikossa käyden mm. kauppaa intiaanien kanssa. Reid aloitti kirjallisen uransa Pennsylvaniassa vuonna 1842 kirjoittamalla sanomalehteen runoja. Hän muutti pian Philadelphiaan, jossa hän julkaisi lisää runoja lehdissä ja ystävystyi Edgar Allan Poen kanssa.

Vuonna 1846 Meksikon sodan puhjetessa Reid pestautui Yhdysvaltojen armeijaan ja osallistui useisiin taisteluihin. Hän toimi samalla newyorkilaisen sanomalehden kirjeenvaihtajana. Luutnanttina aloittanut Reid saavutti sodan aikana kapteenin arvon, jota hän käytti loppuelämänsä ajan arvonimenään.

Reidin ensimmäinen romaani War Life (myöhemmin nimellä The Rifle Rangers, suom. Rajavartiosto) syntyi sodan jälkeen Meksikossa saaduista kokemuksista ja ilmestyi Ohiossa 1849. Seuraavan romaaninsa The Scalp Hunters (suom. Päänahan metsästäjät) Reid kirjoitti palattuaan kotimaahansa, ja sitä seurasi pitkä seikkailuromaanisarja, jolla Reid saavutti suurta suosiota, erityisesti poikien keskuudessa.

Vuonna 1854 Reid meni naimisiin yli puolet itseään nuoremman englantilaisen Elizabeth Hyden kanssa. Pariskunnalle ei syntynyt lapsia, mutta avioliitto kesti Reidin kuolemaan asti. Vaikka Reid ansaitsi kirjoillaan hyvin ja hänen kirjojaan käännettiin lukuisille kielille, hän tuhlasi surutta ja teki konkurssin vuonna 1866.

Elämänsä loppupuolen Reid vietti Englannissa asuttuaan ensin muutaman vuoden Yhdysvalloissa, jossa sai Yhdysvaltojen kansalaisuuden vuonna 1868. Hän jatkoi kirjoittamista, vaikka sairaus vaivasi häntä. Lopulta sairaus vei Reidin hautaan vuonna 1883. Hänet haudattiin Lontooseen.

Reidin suomennetut teokset 
 Aavikon ritari. Suom. Alpo Kupiainen. Karisto 1933.
 Kapinapäällikön pojat. Suom. Esteri Lokka. Karisto 1920. (The Bush Boys)
 Kullankaivajat ja indiaanit. Telén 1898; myös nimellä Kullankaivajia ja intiaaneja, WSOY 1957. (The Lost Mountain: a Tale of Sonora)
 Lakeuden laki. Suom. Alpo Kupiainen. Karisto 1933.
 Merille karannut. Suom. A. J. Salonen. Karisto 1922. (Ran Away to Sea)
 Mississippin metsästäjäpojat. Suom. Valfrid Hedman. Karisto 1918; myös nimellä Valkoinen puhveli. Suom. Valfrid Hedman. Karisto 1972. (The Boy Hunters of the Mississippi)
 Päänahan metsästäjät. WSOY 1928. (The Scalp Hunters)
 Päätön ratsastaja. Suom. Alpo Kupiainen. Karisto 1933. (The Headless Horseman)
 Rajavartiosto. Suom. Valfrid Hedman. Karisto 1938. (The Rifle Rangers)
 Saarroksissa Himalajalla. Suom. Aino Tuomikoski. Karisto 1920. (The Cliff Climbers)
 Tiikerien pyydystäjä. Suom. -r-r (F. F. Brummer). Hagelberg 1889. (The Tiger-Hunter)
 Valkoinen päällikkö. Suom. Siimes Kanervio. Yrjö Weilin 1909. (The White Chief)
 Valkonen hevonen. Suom. F. F. Brummer. Hagelberg 1891; myös nimellä Valkoinen hevonen. Suom. F. F. Brummer. Kirja 1917. (The War Trail)

Lähteet

Aiheesta muualla 

 Vapaasti ladattavia Mayne Reidin e-kirjoja Projekti Lönnrotilta ja Project Gutenbergiltä
 The Mayne Page , kattava sivusto Reidistä 

Englantilaiset lasten- ja nuortenkirjailijat
Irlantilaiset lasten- ja nuortenkirjailijat
Yhdysvaltalaiset lasten- ja nuortenkirjailijat
Vuonna 1818 syntyneet
Vuonna 1883 kuolleet